CELEX: 32022R0891
Language: el
Date: 2022-04-01 00:00:00
Title: Κατ’ εξουσιοδότηση κανονισμός (ΕΕ) 2022/891 της Επιτροπής της 1ης Απριλίου 2022 για την τροποποίηση του κατ’ εξουσιοδότηση κανονισμού (ΕΕ) αριθ. 664/2014 για τη συμπλήρωση του κανονισμού (EE) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά τον καθορισμό των ενωσιακών συμβόλων για τις προστατευόμενες ονομασίες προέλευσης, τις προστατευόμενες γεωγραφικές ενδείξεις και τα εγγυημένα παραδοσιακά ιδιότυπα προϊόντα και όσον αφορά ορισμένους κανόνες σχετικά με την προέλευση, ορισμένους διαδικαστικούς κανόνες και ορισμένες πρόσθετες μεταβατικές διατάξεις

8.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 155/3
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/891 ΤΗΣ ΕΠΙΤΡΟΠΗΣ
         της 1ης Απριλίου 2022
         για την τροποποίηση του κατ’ εξουσιοδότηση κανονισμού (ΕΕ) αριθ. 664/2014 για τη συμπλήρωση του κανονισμού (EE) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά τον καθορισμό των ενωσιακών συμβόλων για τις προστατευόμενες ονομασίες προέλευσης, τις προστατευόμενες γεωγραφικές ενδείξεις και τα εγγυημένα παραδοσιακά ιδιότυπα προϊόντα και όσον αφορά ορισμένους κανόνες σχετικά με την προέλευση, ορισμένους διαδικαστικούς κανόνες και ορισμένες πρόσθετες μεταβατικές διατάξεις
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 53 παράγραφος 3 πρώτο εδάφιο,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΕ) 2021/2117 του Ευρωπαϊκού Κοινοβουλίου και του Συμβουλίου (2) τροποποιήθηκε το άρθρο 53 παράγραφος 2 του κανονισμού (ΕΕ) αριθ. 1151/2012 όσον αφορά το σύστημα τροποποίησης των προδιαγραφών προϊόντος. Από τις 8 Ιουνίου 2022 οι «μη ήσσονος σημασίας» και οι «ήσσονος σημασίας» τροποποιήσεις αντικαθίστανται από τις «ενωσιακές» και τις «συνήθεις» τροποποιήσεις, αντιστοίχως, με διαφορετικά πεδία εφαρμογής και διαδικασίες.
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) αριθ. 664/2014 της Επιτροπής (3) περιλαμβάνει διατάξεις που συμπληρώνουν τους κανόνες σχετικά με τις μη ήσσονος σημασίας και τις ήσσονος σημασίας τροποποιήσεις. Για να διασφαλιστεί η λειτουργία του νέου συστήματος τροποποιήσεων, οι υφιστάμενοι κανόνες για τις μη ήσσονος σημασίας και τις ήσσονος σημασίας τροποποιήσεις του εν λόγω κανονισμού θα πρέπει να αντικατασταθούν από νέους κανόνες.
                  
               
                     (3)
                  
                  
                     Για να διασφαλιστεί η αποτελεσματικότητα της διαδικασίας, θα πρέπει να θεσπιστεί κανόνας σχετικά με το παραδεκτό των αιτήσεων για την έγκριση ενωσιακής τροποποίησης. Για τους ίδιους λόγους, όταν μια αίτηση για την έγκριση ενωσιακής τροποποίησης περιλαμβάνει επίσης συνήθεις τροποποιήσεις, οι συνήθεις τροποποιήσεις θα πρέπει να κρίνονται ως μη υφιστάμενες και δεν θα πρέπει να θεωρούνται εγκριθείσες στο πλαίσιο της ενωσιακής τροποποίησης.
                  
               
                     (4)
                  
                  
                     Θα πρέπει να καθοριστεί η διαδικασία για την έγκριση συνήθους τροποποίησης και προσωρινής τροποποίησης, ώστε να παρέχεται στα κράτη μέλη η δυνατότητα να προβαίνουν στην κατάλληλη αξιολόγηση των αιτήσεων και να εξασφαλίζεται συνεκτική προσέγγιση σε όλα τα κράτη μέλη. Η ακρίβεια και η πληρότητα της αξιολόγησης των κρατών μελών θα πρέπει να είναι ισοδύναμη με την ακρίβεια και την πληρότητα που απαιτείται για τη διαδικασία αξιολόγησης η οποία διενεργείται στο πλαίσιο της διαδικασίας που διέπει τις αιτήσεις καταχώρισης γεωγραφικής ένδειξης.
                  
               
                     (5)
                  
                  
                     Είναι αναγκαίο να θεσπιστούν κανόνες για να εξασφαλιστεί ο συντονισμός μεταξύ των διαδικασιών τροποποίησης των προδιαγραφών προϊόντος σε περιπτώσεις αιτήσεων οι οποίες αφορούν ενωσιακή τροποποίηση και συνήθη τροποποίηση και οι οποίες εκκρεμούν ταυτόχρονα ενώπιον της Επιτροπής και της αρμόδιας αρχής του κράτους μέλους, αντίστοιχα. Δεδομένου ότι και οι δύο αιτήσεις τροποποιούν τις ίδιες προδιαγραφές προϊόντος, μολονότι ακολουθούν δύο διαφορετικές παράλληλες διαδικασίες με διαφορετικό χρονοδιάγραμμα, θα πρέπει να θεσπιστούν κανόνες προς αποφυγήν ασυνεπειών.
                  
               
                     (6)
                  
                  
                     Θα πρέπει να θεσπιστούν μεταβατικοί κανόνες για να διασφαλιστεί η ομαλή μετάβαση από τους ισχύοντες κανόνες του κατ’ εξουσιοδότηση κανονισμού (ΕΕ) αριθ. 664/2014 στους κανόνες που θεσπίζονται με τον παρόντα κανονισμό.
                  
               
                     (7)
                  
                  
                     Δεδομένου ότι οι τροποποιήσεις των προδιαγραφών προϊόντος που εισήχθησαν με τον κανονισμό (ΕΕ) 2021/2117 εφαρμόζονται από τις 8 Ιουνίου 2022, ο παρών κανονισμός θα πρέπει να εφαρμόζεται από την ίδια ημερομηνία,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κατ’ εξουσιοδότηση κανονισμού (ΕΕ) αριθ. 664/2014
            Ο κατ’ εξουσιοδότηση κανονισμός (ΕΕ) αριθ. 664/2014 τροποποιείται ως εξής:
            
                        1)
                     
                     
                        το άρθρο 6 αντικαθίσταται από το ακόλουθο κείμενο:
                        
                           «Άρθρο 6
                           Αιτήσεις για ενωσιακές τροποποιήσεις των προδιαγραφών προϊόντος
                           Για τους σκοπούς του άρθρου 53 του κανονισμού (ΕΕ) αριθ. 1151/2012, η αίτηση για την έγκριση ενωσιακής τροποποίησης των προδιαγραφών προϊόντος περιλαμβάνει μόνον ενωσιακές τροποποιήσεις. Εάν μια αίτηση για την έγκριση ενωσιακής τροποποίησης περιλαμβάνει επίσης συνήθεις ή προσωρινές τροποποιήσεις, η διαδικασία για ενωσιακή τροποποίηση εφαρμόζεται μόνο για την ενωσιακή τροποποίηση. Οι συνήθεις ή προσωρινές τροποποιήσεις που περιλαμβάνονται στην αίτηση θεωρούνται ως μη υποβληθείσες.»·
                        
                     
                  
                        2)
                     
                     
                        παρεμβάλλονται τα ακόλουθα άρθρα 6α έως 6δ:
                        
                           «Άρθρο 6α
                           Παραδεκτό των αιτήσεων για την έγκριση ενωσιακών τροποποιήσεων
                           
                              1.   Οι αιτήσεις για την έγκριση ενωσιακής τροποποίησης των προδιαγραφών προϊόντος θεωρούνται παραδεκτές εφόσον έχουν υποβληθεί σύμφωνα με το άρθρο 53 του κανονισμού (ΕΕ) αριθ. 1151/2012 και έχουν κοινοποιηθεί στην Επιτροπή σύμφωνα με το άρθρο 12 παράγραφος 1 του εκτελεστικού κανονισμού (ΕΕ) αριθ. 668/2014 της Επιτροπής (*1) και εφόσον συμμορφώνονται με το άρθρο 10 του εν λόγω εκτελεστικού κανονισμού.
                              Η έγκριση από την Επιτροπή αίτησης για την έγκριση ενωσιακής τροποποίησης των προδιαγραφών προϊόντος καλύπτει μόνο τις ενωσιακές τροποποιήσεις που παρατίθενται στην αίτηση.
                           
                           
                              2.   Εάν η Επιτροπή κρίνει την αίτηση απαράδεκτη, ενημερώνει τις αρχές του οικείου κράτους μέλους ή της οικείας τρίτης χώρας ή τον αιτούντα που είναι εγκατεστημένος σε τρίτη χώρα, ανάλογα με την περίπτωση, για τους λόγους του απαραδέκτου.
                           
                        
                        
                           Άρθρο 6β
                           Συνήθεις τροποποιήσεις των προδιαγραφών προϊόντος προστατευόμενης ονομασίας προέλευσης ή προστατευόμενης γεωγραφικής ένδειξης
                           
                              1.   Για τους σκοπούς του άρθρου 53 του κανονισμού (ΕΕ) αριθ. 1151/2012, οι αιτήσεις για την έγκριση συνήθους τροποποίησης των προδιαγραφών προϊόντος υποβάλλονται στις αρχές του κράτους μέλους εντός της επικράτειας του οποίου βρίσκεται η γεωγραφική περιοχή του σχετικού προϊόντος. Εάν η αίτηση για την έγκριση συνήθους τροποποίησης των προδιαγραφών προϊόντος δεν προέρχεται από την αιτούσα ομάδα που είχε υποβάλει την αίτηση προστασίας της ονομασίας ή των ονομασιών στην/στις οποία/-ες αναφέρονται οι προδιαγραφές προϊόντος, το κράτος μέλος παρέχει σε αυτή την αιτούσα ομάδα τη δυνατότητα να διατυπώσει παρατηρήσεις σχετικά με την αίτηση, εφόσον η εν λόγω αιτούσα ομάδα εξακολουθεί να υφίσταται.
                              Στην αίτηση για την έγκριση συνήθους τροποποίησης παρέχεται περιγραφή των συνήθων τροποποιήσεων και καταδεικνύεται ότι οι προτεινόμενες τροποποιήσεις χαρακτηρίζονται ως συνήθεις σύμφωνα με το άρθρο 53 παράγραφος 2 του κανονισμού (ΕΕ) αριθ. 1151/2012. Παρέχεται επίσης συνοπτική παρουσίαση των λόγων για τους οποίους απαιτούνται οι τροποποιήσεις.
                           
                           
                              2.   Όταν το κράτος μέλος θεωρεί ότι πληρούνται οι απαιτήσεις του κανονισμού (ΕΕ) αριθ. 1151/2012 και των διατάξεων που έχουν θεσπιστεί δυνάμει του εν λόγω κανονισμού, μπορεί να εγκρίνει τη συνήθη τροποποίηση. Η απόφαση έγκρισης περιλαμβάνει τις ενοποιημένες προδιαγραφές προϊόντος όπως έχουν τροποποιηθεί και, κατά περίπτωση, το ενοποιημένο ενιαίο έγγραφο όπως έχει τροποποιηθεί, ή περιλαμβάνει την ηλεκτρονική παραπομπή στη δημοσιευμένη έκδοση των ενοποιημένων προδιαγραφών προϊόντος και, κατά περίπτωση, το ενιαίο έγγραφο.
                              Η απόφαση έγκρισης δημοσιοποιείται. Η εγκριθείσα συνήθης τροποποίηση εφαρμόζεται στο οικείο κράτος μέλος από την ημερομηνία δημοσιοποίησης της απόφασης έγκρισης. Το κράτος μέλος κοινοποιεί τις εγκριθείσες συνήθεις τροποποιήσεις στην Επιτροπή το αργότερο 1 μήνα μετά την ημερομηνία δημοσιοποίησης της εθνικής απόφασης έγκρισης. Το κράτος μέλος κοινοποιεί, χωρίς αδικαιολόγητη καθυστέρηση, στην Επιτροπή κάθε τελεσίδικη και αμετάκλητη εθνική δικαστική απόφαση με την οποία ακυρώνεται απόφαση έγκρισης συνήθους τροποποίησης.
                           
                           
                              3.   Οι αποφάσεις για την έγκριση συνήθων τροποποιήσεων που αφορούν προϊόντα καταγωγής τρίτων χωρών κοινοποιούνται στην Επιτροπή από αιτούσα ομάδα που έχει έννομο συμφέρον, είτε απευθείας είτε μέσω των αρχών της οικείας τρίτης χώρας, εντός ενός μηνός από την ημερομηνία δημοσιοποίησης της σχετικής απόφασης.
                           
                           
                              4.   Η κοινοποίηση εγκριθείσας συνήθους τροποποίησης προς την Επιτροπή θεωρείται ότι έχει πραγματοποιηθεί δεόντως εφόσον συμμορφώνεται με το άρθρο 10α του εκτελεστικού κανονισμού (ΕΕ) αριθ. 668/2014.
                           
                           
                              5.   Σε περίπτωση που η συνήθης τροποποίηση συνεπάγεται τροποποίηση του ενιαίου εγγράφου, η Επιτροπή δημοσιεύει την περιγραφή της συνήθους τροποποίησης και το τροποποιημένο ενιαίο έγγραφο στην Επίσημη Εφημερίδα της Ευρωπαϊκής Ένωσης, σειρά C, εντός 3 μηνών από την ημερομηνία παραλαβής της κοινοποίησης της εν λόγω συνήθους τροποποίησης.
                              Σε περίπτωση που η συνήθης τροποποίηση δεν συνεπάγεται τροποποίηση του ενιαίου εγγράφου, η Επιτροπή δημοσιοποιεί, μέσω των ψηφιακών συστημάτων που αναφέρονται στο άρθρο 12 παράγραφος 1 πρώτο εδάφιο στοιχείο α) του εκτελεστικού κανονισμού (ΕΕ) αριθ. 668/2014, την περιγραφή της συνήθους τροποποίησης εντός 3 μηνών από την ημερομηνία παραλαβής της κοινοποίησης της εν λόγω συνήθους τροποποίησης.
                              Η εθνική αρχή που αναφέρεται στις παραγράφους 2 και 3 ή η αιτούσα ομάδα που αναφέρεται στην παράγραφο 3, η οποία κοινοποίησε συνήθη τροποποίηση στην Επιτροπή, παραμένει υπεύθυνη για το περιεχόμενό της.
                           
                           
                              6.   Οι συνήθεις τροποποιήσεις εφαρμόζονται στην επικράτεια της Ένωσης από την ημερομηνία κατά την οποία δημοσιεύθηκαν σύμφωνα με την παράγραφο 5 πρώτο εδάφιο ή δημοσιοποιήθηκαν σύμφωνα με την παράγραφο 5 δεύτερο εδάφιο.
                           
                           
                              7.   Όταν η γεωγραφική περιοχή καλύπτει περισσότερα του ενός κράτη μέλη, τα οικεία κράτη μέλη εφαρμόζουν τη διαδικασία για τις συνήθεις τροποποιήσεις χωριστά. Η συνήθης τροποποίηση εφαρμόζεται στην επικράτεια των οικείων κρατών μελών μόνο μετά την έναρξη εφαρμογής της τελευταίας εθνικής απόφασης έγκρισης. Το κράτος μέλος που ενέκρινε τελευταίο τη συνήθη τροποποίηση αποστέλλει στην Επιτροπή τη σχετική κοινοποίηση το αργότερο 1 μήνα μετά την ημερομηνία δημοσιοποίησης της απόφασης έγκρισής της.
                              Εάν ένα ή περισσότερα από τα ενδιαφερόμενα κράτη μέλη δεν εκδώσουν την εθνική απόφαση έγκρισης που αναφέρεται στο πρώτο εδάφιο, οποιοδήποτε από τα ενδιαφερόμενα κράτη μέλη μπορεί να υποβάλει την εν λόγω αίτηση στο πλαίσιο της διαδικασίας ενωσιακής τροποποίησης.
                           
                           
                              8.   Η παράγραφος 7 εφαρμόζεται κατ’ αναλογία όταν τμήμα της σχετικής γεωγραφικής περιοχής βρίσκεται στην επικράτεια τρίτης χώρας.
                           
                        
                        
                           Άρθρο 6γ
                           Σχέση μεταξύ ενωσιακών και συνήθων τροποποιήσεων
                           
                              1.   Όταν εγκρίνεται συνήθης τροποποίηση που συνεπάγεται τροποποίηση του ενιαίου εγγράφου, ενώ εκκρεμεί στην Επιτροπή αίτηση για την έγκριση ενωσιακής τροποποίησης, το οικείο κράτος μέλος επικαιροποιεί αναλόγως το ενιαίο έγγραφο που περιλαμβάνει η αίτηση για την έγκριση ενωσιακής τροποποίησης. Εάν η ενωσιακή τροποποίηση που εκκρεμεί έχει δημοσιευθεί στην Επίσημη Εφημερίδα της Ευρωπαϊκής Ένωσης για σκοπούς ένστασης, η επικαιροποιημένη έκδοση του ενιαίου εγγράφου δημοσιεύεται στην Επίσημη Εφημερίδα της Ευρωπαϊκής Ένωσης, σειρά L, ως παράρτημα του εκτελεστικού κανονισμού με τον οποίο εγκρίθηκε η ενωσιακή τροποποίηση.
                           
                           
                              2.   Όταν στην τροποποιημένη έκδοση του ενιαίου εγγράφου, η οποία περιλαμβάνεται σε αίτηση συνήθους τροποποίησης που έχει εγκριθεί σε εθνικό επίπεδο, δεν λαμβάνονται υπόψη οι τελευταίες ενωσιακές τροποποιήσεις που έχουν εγκριθεί, η εν λόγω συνήθης τροποποίηση δεν δημοσιεύεται στην Επίσημη Εφημερίδα της Ευρωπαϊκής Ένωσης. Το κράτος μέλος που είχε εγκρίνει την εν λόγω συνήθη τροποποίηση αποστέλλει στην Επιτροπή την ενοποιημένη έκδοση του ενιαίου εγγράφου, όπως τροποποιήθηκε τόσο από τις ενωσιακές τροποποιήσεις όσο και από τη συνήθη τροποποίηση, προς δημοσίευση στην Επίσημη Εφημερίδα της Ευρωπαϊκής Ένωσης.
                           
                        
                        
                           Άρθρο 6δ
                           Προσωρινές τροποποιήσεις των προδιαγραφών προϊόντος προστατευόμενης ονομασίας προέλευσης ή προστατευόμενης γεωγραφικής ένδειξης
                           
                              1.   Οι προσωρινές τροποποιήσεις των προδιαγραφών προϊόντος εγκρίνονται και δημοσιοποιούνται από το κράτος μέλος στην επικράτεια του οποίου βρίσκεται η γεωγραφική περιοχή του σχετικού προϊόντος. Οι προσωρινές τροποποιήσεις κοινοποιούνται στην Επιτροπή, συνοδευόμενες από τους λόγους που συνηγορούν υπέρ τους, εντός ενός μηνός από την ημερομηνία δημοσιοποίησης της εθνικής απόφασης έγκρισης. Η προσωρινή τροποποίηση εφαρμόζεται στο οικείο κράτος μέλος από την ημερομηνία δημοσιοποίησης της απόφασης έγκρισης της τροποποίησης.
                           
                           
                              2.   Όταν η γεωγραφική περιοχή καλύπτει περισσότερα του ενός κράτη μέλη, καθένα από τα ενδιαφερόμενα κράτη μέλη εφαρμόζει χωριστά τη διαδικασία προσωρινών τροποποιήσεων που αναφέρεται στην παράγραφο 1.
                           
                           
                              3.   Οι προσωρινές τροποποιήσεις που αφορούν προϊόντα καταγωγής τρίτων χωρών κοινοποιούνται στην Επιτροπή, συνοδευόμενες από τους λόγους που συνηγορούν υπέρ τους, από αιτούσα ομάδα που έχει έννομο συμφέρον, είτε απευθείας είτε μέσω των αρχών της εν λόγω τρίτης χώρας, εντός ενός μηνός από την έγκρισή τους.
                           
                           
                              4.   Η κοινοποίηση εγκριθείσας προσωρινής τροποποίησης προς την Επιτροπή θεωρείται ότι έχει πραγματοποιηθεί δεόντως εφόσον συμμορφώνεται με το άρθρο 10β του εκτελεστικού κανονισμού (ΕΕ) αριθ. 668/2014.
                           
                           
                              5.   Η Επιτροπή δημοσιοποιεί την κοινοποίηση προσωρινών τροποποιήσεων μέσω των ψηφιακών συστημάτων που αναφέρονται στο άρθρο 12 παράγραφος 1 πρώτο εδάφιο στοιχείο α) του εκτελεστικού κανονισμού (ΕΕ) αριθ. 668/2014 εντός 3 μηνών από την ημερομηνία παραλαβής της κοινοποίησης προσωρινής τροποποίησης. Η προσωρινή τροποποίηση εφαρμόζεται στην επικράτεια της Ένωσης από την ημερομηνία της δημοσιοποίησής της από την Επιτροπή.
                              Η εθνική αρχή που αναφέρεται στις παραγράφους 1 και 3 ή η αιτούσα ομάδα που αναφέρεται στην παράγραφο 3, η οποία κοινοποίησε προσωρινή τροποποίηση στην Επιτροπή, παραμένει υπεύθυνη για το περιεχόμενό της.
                           
                        
                        
                           (*1)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).»."
                        
                     
                  
         
            Άρθρο 2
            Μεταβατικοί κανόνες
            Το άρθρο 6 του κατ’ εξουσιοδότηση κανονισμού (ΕΕ) αριθ. 664/2014, στην έκδοσή του πριν από την ημερομηνία εφαρμογής του παρόντος κανονισμού, εξακολουθεί να εφαρμόζεται στις αιτήσεις για μη ήσσονος και ήσσονος σημασίας τροποποιήσεις, καθώς και στις κοινοποιήσεις προσωρινών τροποποιήσεων των προδιαγραφών προϊόντος για προστατευόμενες ονομασίες προέλευσης, προστατευόμενες γεωγραφικές ενδείξεις και εγγυημένα παραδοσιακά ιδιότυπα προϊόντα που εκκρεμούν στην Επιτροπή πριν από τις 8 Ιουνίου 2022.
         
         
            Άρθρο 3
            Έναρξη ισχύος και εφαρμογή
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 8 Ιουνίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 343 της 14.12.2012, σ. 1.
         
            (2)  Κανονισμός (ΕΕ) 2021/2117 του Ευρωπαϊκού Κοινοβουλίου και του Συμβουλίου της 2ας Δεκεμβρίου 2021 σχετικά με την τροποποίηση των κανονισμών (ΕΕ) αριθ. 1308/2013 για τη θέσπιση κοινής οργάνωσης των αγορών γεωργικών προϊόντων, (ΕΕ) αριθ. 1151/2012 για τα συστήματα ποιότητας των γεωργικών προϊόντων και των τροφίμων, (ΕΕ) αριθ. 251/2014 για τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αρωματισμένων αμπελοοινικών προϊόντων και (ΕΕ) αριθ. 228/2013 για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης (ΕΕ L 435 της 6.12.2021, σ. 262).
         
            (3)  Κατ’ εξουσιοδότηση κανονισμός (ΕΕ) αριθ. 664/2014 της Επιτροπής, της 18ης Δεκεμβρίου 2013, για τη συμπλήρωση του κανονισμού (EE) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά τον καθορισμό των ενωσιακών συμβόλων για τις προστατευόμενες ονομασίες προέλευσης, τις προστατευόμενες γεωγραφικές ενδείξεις και τα εγγυημένα παραδοσιακά ιδιότυπα προϊόντα και όσον αφορά ορισμένους κανόνες σχετικά με την προέλευση, ορισμένους διαδικαστικούς κανόνες και ορισμένες πρόσθετες μεταβατικές διατάξεις (ΕΕ L 179 της 19.6.2014, σ. 17).